
 שינויים בתקציב לשנת 2006

היו"ר יעקב ליצמן:

 בוקר טוב, אני מתכבד לפתוח את הישיבה.

פנייה מס' 27-26

דוד שטיינמנץ:
יחידת הסמך לעובדים זרים, 1.2 מיליון זה עבור תגבור מערכת התפעול של היחידה, שנמצאת כרגע בגירעון, ותוספת של 2 מיליון ש"ח עבור תגבור הלשכה המשפטית. יש אלפי תיקים שעומדים בפני הגשה לפני תביעה, ויש צורך לתגבר את המערכת המשפטית. 

היו"ר יעקב ליצמן:

מי בעד 27-26? מי נגד? אושר פה אחד. אני מבקש מהקואליציה להביא רוב, אחרת נפיל הכל. אני עושה הפסקה של חמש דקות.

(הישיבה הופסקה)

היו"ר יעקב ליצמן:

 אני מתכבד לחדש את הישיבה. 

פנייה מס' 36, 37, 39

בתיה פודרביטל:

הפנייה נועדה להעברת 62 מיליון ש"ח, סעיף 36 ו-76. בליל התקציב באוגוסט 2005 בהצבעה על התקציב אישרה הממשלה תוספת של 100 מיליון ש"ח למשרד התמ"ת. כל הסכום הושם בסעיף 38, וכעת מפזרים אותו, לפי הסיכום עם משרד התמ"ס. אני לא חושבת שיש שם עובדים זרים. זה לכל התפעול – פיתוח, תפעול המשרד.

היו"ר יעקב ליצמן:

 מי בעד 36, 37, 39? מי נגד? אושר.

פנייה מס' 40

מאיר בינג:

הפנייה נועדה לבצע שינויים פנימיים בתקציב משרד החוץ, לבצע את ההתאמות בתקציב המשרד לאחר ביצוע הקיצוץ של ה-5%. עכשיו מפזרים את הקיצוץ בהתאם לסדרי העדיפויות של המשרד.

היו"ר יעקב ליצמן:

 מי בעד 40? מי נגד? אושר.

פנייה מס' 45

אוהד רייפן:

הפנייה נועדה להעביר תקציב למסלול תעסוקה, בין היתר לקול סנטר בצפת. הכוונה היא לסבסד העסקה של עובדים. קול סנטר בצפת, למשל, זה החלטת ממשלה ספציפית, זה יוצר מקומות עבודה. 

היו"ר יעקב ליצמן:

 למה צריך רואה חשבון? למה בחינוך, למשל, הורידו את זה מהתקציב של המוסדות? שגם פה יורידו את זה. 


מי בעד 45? מי נגד? אושר.


אני מאחל לדני ארטום הרבה בריאות, הוא חולה.

פנייה מס' 46

בתיה פודרביטל:

המדען הראשי במשרד התמ"ת על-מנת לבדוק את הפרויקטים שהוא מתקצב, מפעיל בודקים מקצועיים. כדי לתקצב את הבודקים המקצועיים הם זקוקים לתוספת של 2 מיליון ₪. 

היו"ר יעקב ליצמן:

 מה ההבדל ביניהם לרואי חשבון?

בתיה פודרביטל:

חלקם רואי חשבון.

היו"ר יעקב ליצמן:

 מי בעד 46? מי נגד? מי נמנע? 2. אושר.

פנייה מס' 49

שי חרמש:

לגבי 26 ו-27, הנושא נדון בוועדת הכספים בשבוע שעבר, וסיכמנו לא לאשר את זה עד- -

היו"ר יעקב ליצמן:

 הצבענו על זה. אם אתה רוצה, תבקש רביזיה, זאת זכותך, ונצביע על זה שוב. הבטחתי לאיש האוצר שאעביר את זה, והוא היה צריך ללכת. 

ראובן ריבלין:

 אם רוצים, צריך להזמין שוב את האיש שהיה פה. 

היו"ר יעקב ליצמן:

 יש לך אפשרות לבקש הבהרות בנושא הזה. זה עבר.

שי חרמש:

 יש פה בעיה. לפני ארבעה ימים בהיעדרותך, ליצמן, כבוד היושב-ראש, כשבכיסאך ישב חבר הכנסת וקנין, והופיע נציג משרד התמ"ת, הודענו לו שלא ניתן להעביר גרוש ליחידת הסמך לעובדים זרים עד שלא תבוא יחידת הסמך ותסביר.

היו"ר יעקב ליצמן:

 הבוקר הוא היה כאן ובא להסביר, אמרתי לו שזה מיותר, שהוא יכול ללכת, ושיסביר בפעם הבאה. אם אדוני רוצה לערער על זה, אני אצביע על זה, וזה ייפול שוב. אני לא מציע לך. 

שי חרמש:

 מדובר על אאוט סורסינג, על 3,000 תיקי תביעה נגד חקלאים. הגיע זמן פעם אחת- -

היו"ר יעקב ליצמן:

הוא היה כאן, ושלחתי אותו. לא ידעתי על זה. אם אתה רוצה לבקש רביזיה, אצביע שוב. 


פנייה 49, בבקשה.

עדי וינברג:

הפנייה התקציבית נועדה לבצע התאמות בתקציב הפיתוח של משק המים בהתאם להחלטות על הפחתה אחידה בתקציב המדינה, 5%.

אלי אפללו:

 יש לי שאלה; הפחתת המים, אנו שוב דנים על נושא שאני רוצה לציין אותו, שחשוב לגבי טבריה. הנושא של טבריה עוד לא הוסדר. מחיר עלות המים שמקבל כל תושב בכל מדינת ישראל, כל תושב במדינת ישראל רשאי לקבל אותו דבר, בטבריה זה לא אותו דבר. עלות מחיר הנפקת המים עולה כמעט פי שניים, והיא חייבת למכור באותו מחיר כמו מקורות. הדבר הזה, הובטח לי שזה יסודר. מסתבר שיש חוב לרשות, ואומרים לי כל פעם: זה ייסגר. הובטח לי גם בחוק ההסדרים. מה קורה עם זה?

עדי וינברג:

אתה מדבר על היטלי ההפקה, ופה זה משהו שונה.

אלי אפללו:

 אם אתנגד, אתנגד לכל.

עדי וינברג:

אנו רוצים להעביר שינוי ב-6 באוגוסט, נדמה לי. 

אלי אפללו:

אולי נחכה עד 6 באוגוסט. אם הנושא הזה הובטח, ואני אומר את זה פה, כי זה תקציב ראשון שאני רואה, שמביאים בפנינו פה להעברה תקציבית- -

עדי וינברג:

פה מדובר בקיצוץ.

ראובן ריבלין:

אני אייצג אותו; אנחנו הפעם נעביר לך את העניין, אך דעי לך, קיבלנו את הבטחתך, שמ-6 באוגוסט, אם זה לא יסודר, אנו לא נאשר דבר - את זה אומר אפללו.

היו"ר יעקב ליצמן:

 נצביע. מי בעד 49? מי נגד? מי נמנע? אושר.

פנייה מס' 67-66

אריאל למדני:

הפנייה נועדה להעברת 5 מיליון ₪ מסעיף 32 לרזרבה הכללית, ומהרזרבה הכללית לסעיף 33. 33 זה התקציב כולו של המשרד, כ-2 מיליון ש"ח זה לארגון בין-לאומי למחקרים. היתר – לתקצוב של ספגת המוח, חיסון כלבת, על-פי החלטת ממשלה.

היו"ר יעקב ליצמן:

 מי בעד 67-66? מי נגד? מי נמנע? אושר.

פנייה מס' 68

מאיר בינג:

מדובר פה על תקצוב הרשאה להתחייב על שני נושאים, אחד זה 8 מיליון ₪ לסלילת שביל גישה לאתר המשטרה במעלה אדומים. הנושא השני הוא 4 מיליון ש"ח, הרשאה להתחייב, לאבטחה.

היו"ר יעקב ליצמן:

 מי בעד 68? מי נגד? אושר.

פנייה מס' 3

אלי אפללו:

 גם לגבי המקרה הזה אנו מצביעים, וזה מותנה בהחלטה שטבריה- -

עדי וינברג:

אבל זה לא טבריה.


הפנייה התקציבית נועדה להעביר 69 מיליון ₪ להקמת מערכות ביוב במגזר הלא-יהודי, בהתאם להחלטת ממשלה.

היו"ר יעקב ליצמן:

 מי בעד 3? מי נגד? אושר.

פנייה מס' 78

עדי וינברג:

מדובר בשינויים פנימיים בתקציב המינהל לפיתוח תשתיות ביוב, בהתאם לתחזית הביצוע, והקצאה של 20 מיליון ש"ח בהרשאה להתחייב.

היו"ר יעקב ליצמן:

 למה אתם לא עושים את הביוב בחמד?

עדי וינברג:

אברר את זה. 

היו"ר יעקב ליצמן:

 מי בעד 78? מי נגד? אושר.

פנייה מס' 64, 79

מיה גורן:

הפנייה הזאת נועדה להגדיל את תקציב משרד התקשורת בכ-4.3 מיליון ש"ח, מתוכם כ-2 מיליון ש"ח ללשכת השר, ואסביר למה; מאז חבר הכנסת ריבלין עזב את משרד התקשורת, לא נוסף תקציב למשרד התקשורת, רק באופן זמני. אין היום תקציב ללשכת השר, כל התקציב הוחזר.

ראובן ריבלין:

כשהייתי שר התקשורת  החלטתי להקים את רשות התקשורת הלאומית, ולכן התבטל הצורך בשר התקשורת. אריק שרון אימץ את זה.

היו"ר יעקב ליצמן:

 מי אומר שהיום צריך?

ראובן ריבלין:

 אני אומר שגם היום לא צריך, אבל היום יש שר.

היו"ר יעקב ליצמן:

 מי בעד 64, 79? מי נגד? מי נמנע? אושר ברוב של 2 נגד 1. 

פנייה מס' 80, 81, 82

היו"ר יעקב ליצמן:
יש פה מישהו מחינוך? נצביע על אף שאין אף אחד, כי זה מיגון – 75 מיליון עבור מיגון מוסדות חינוך בישובי עוטף עזה.


מי בעד 80, 81, 82? מי נגד? אושר. 

פנייה מס' 69

דוד שטיינמנץ:

יש לנו מערכת האגף להכשרה מקצועית, בתי ספר לנוער. אנו רוצים לתגבר את הנושא של ההזנה לתלמידים, נסיעות.

היו"ר יעקב ליצמן:

 מי בעד 69? מי נגד? אושר. 

פנייה 32-006

מיה גורן:

חתמנו הסכם הבראה עם רשות השידור לפרישת עובדים, והאוצר הסכים להשתתף ב-50% מעלות הפרישה. העודפים האלה הם עודפים שהיו בשנת 2005, כבר עברו את הוועדה, אבל עקב בדיקות שנעשו בחשב הכללי, לא נכתב על זה התחייבות. צריך להעביר את זה.

ראובן ריבלין:

 למה שרשות השידור לא תבוא הנה להסביר?

מיה גורן:


אני מוכנה להסביר, זה הסכם מפורט מאוד- -

אלי אפללו:

- -

היו"ר יעקב ליצמן:

הם לא רוצים. אני מבקש להזמין את רשות השידור להעברה הבאה.

פנייה מס' 68-002

היו"ר יעקב ליצמן:

 אני מבקש לחכות עם זה, אני מחכה לשי, אני מבקש עיכוב. לצורך הפרוטוקול, אני מתנגד לזה כי זאת העברה, שלא יעברו 21 יום, ולכן אני מזמין שיבואו להסביר לי מה ששי ביקש. 


תודה רבה, הישיבה נעולה.

הישיבה ננעלה בשעה 12:40. 

